
Sammendrag: Målet med denne studien var å undersøke hva som kjennetegner situasjoner 
hvor toppdommere i fotball dømmer feil. To ekspertpanel, bestående av henholdsvis fire topp- 
dommere og fire toppspillere, vurderte 98 potensielle straffesparksituasjoner i Tippeligaen. 
Situasjonene der samtlige i ekspertpanelene vurderte at kampdommeren tok en feil avgjø- 
relse (N = 14), ble deretter analysert med bakgrunn i anbefalte dommertekniske kriterier og 
retningslinjer - som dommerens avstand, vinkel og innsikt til disse straffesparksituasjonene. 
Resultatene viste at i 11 av disse 14 situasjonene hadde dommeren større avstand enn det som 
er anbefalt. Videre var både vinkel og innsikt kun av middels eller dårlig karakter. Dette kan 
indikere at en riktig utgangsposisjon kan bidra til å forklare hvorfor dommeren tar en feil 
avgjørelse. Funn viste også at dommerfeil var mer sannsynlig å gå i favør av lag med høy status, 
og blir i artikkelen diskutert i lys av teori om håndtering av feil og sosialt press. 

Abstract: The aim of this study was to investigate characteristics of situations when top refer- 
ees in soccer make an incorrect decision. Two expert panels, consisting of four top referees and 
four top players respectively, assessed 98 potential penalty shootout situations in Tippeligaen 
(Norwegian Premier League). The situations in which all the expert panels considered that the 
match referee made an incorrect decision (N = 14) were then analyzed based on recommended 
technical refereeing criteria and guidelines, as the referee's distance to, angle to and insight into 
these penalty situations. The results revealed that in 11 of these 14 situations the referee had 
a greater distance than recommended. Furthermore, both the angle and insight were only of 
medium or poor nature. This may indicate that the referee had limited basis when assessing 
these situations, and subsequently landed on a wrong decision. Findings also showed that ref- 
erees were more likely to go in favor of high status teams. This will be a topic for discussion in 
this article, based on the theory of dealing with mistakes and social pressure. 

Innledning 


Hvor vanskelig kan det egentlig være for en dommer å dømme et korrekt 
straffespark i fotball? Reglene og retningslinjene er klare når det gjelder 
å måtte ta en slik avgjørelse. I spillereglene til Norges Fotballforbund 
(NFF) heter det (regel 14) blant annet: «Straffespark dømmes mot et lag 
som innenfor eget straffesparkfelt begår en forseelse som medfører at et 
direkte frispark tildeles motstanderlaget» (NFF, 2016, s. 93). Alle autori- 
serte dommere i fotball må dokumentere kjennskap til regelverket, og at 
de oppfyller kravene som stilles til hurtighet og utholdenhet (NFF, 2017; 
UEFA, 2017). Å mestre de fysiske kravene er en forutsetning for at en 
dommer er riktig plassert i ulike situasjoner som han eller hun må vur- 
dere for videre å kunne fatte en mest mulig korrekt avgjørelse (Helsen 
& Bultynck, 2004; Johansen & Haugen, 2013). I de senere årene har kra- 
vene som stilles til toppdommere i fotball, økt betydelig (se Mascarenhas, 
Button, O'Hare, & Dicks, 2009; Mascarenhas, O’Hare, & Plessner, 2006; 
Samuel, 2015; Voight, 2009). De aller fleste aktorene i toppfotballen kre- 
ver at en dommer skal gjøre en topp prestasjon uten feildomming (Slack, 
Maynard, Butt, & Olusoga, 2013), og toppdommere i dag er helt avhen- 
gig å mestre ulike kilder til press og stress for å lykkes i dommerrollen 
(Samuel, 2015; Wolfson & Neave, 2007). 

Voight (2009) fant blant fotballdommere i USA at de to mest oppgitte 
kildene til stress forbundet med en avgjørelse var 1) å ta en kontroversiell 
avgjørelse og 2) å ta en feil avgjørelse. Ifølge Voight (2009) var feildømt 
straffespark og en gal avgjørelse i forbindelse med å gi rødt kort noe av 
det vanskeligste i dommerrollen - og kanskje de største kildene til økt 
stressnivå. I tillegg identifiserte han en annen viktig kilde til utvikling av 
stress blant dommere, nemlig det å være feilplassert når en viktig avgjø- 
relse skulle fattes. Skal en dommer kunne dømme mest mulig korrekt, 
må han eller hun til enhver tid søke å ha riktig avstand, vinkel og innsikt 
til de ulike spillsituasjonene (FA, 2017; NFF, 2017; UEFA, 2017). Når det 
gjelder avstand, benyttes det en standard som sier at en dommer aldri 
bør være mer enn tjue meter fra spillet (FA, 2017). En større avstand vil 
nemlig øke faren for å gå glipp av viktig informasjon som grunnlag for 
å ta en avgjørelse. En annen viktig faktor for dommeren er at han eller 

hun skaffer seg best mulig vinkel til spillet, og en dommer skal derfor i 
hovedsak bevege seg i en tenkt diagonal linje på banen (NFF, 2017). En 
slik bevegelse vil i større grad sikre at en dommer oftere kommer mer 
vinkelrett på spillet og dermed skaffer seg bedre innsikt i en situasjon. 
Mallo, Gonzales Frutos, Juårez og Navarro (2012) undersøkte dommeres 
plassering på banen og fant at avstanden fra dommeren til selve hendel- 
sen påvirket kvaliteten på avgjørelsen: For stor avstand økte faren for å gå 
glipp av viktig informasjon, mens det å være for nær hendelsen økte faren 
for å miste oversikten i situasjonen. Mallo et al. (2012) påpeker derfor at 
en kort, men hensiktsmessig avstand hos dommere vil sørge for at de får 
mer innsikt til en situasjon, og sannsynligheten for å ta en mest mulig 
korrekt avgjørelse vil øke. 

I profesjonell fotball scores det vanligvis i snitt 2,5 mål fordelt på begge 
lag, og når sannsynligheten for å score på et straffespark er cirka 80% 
(Bar-Eli, Azar, Ritov, Keidar-Levin, & Schein, 2007), er det rimelig å 
anta at dommerens avgjørelse i forbindelse med et potensielt straffespark 
faktisk kan være med å avgjøre kamper. Det er ofte små marginer som 
avgjør tabellposisjonen, og Baldwin (2008) understreker at dommerens 
beslutninger vil kunne være helt avgjørende for et lags muligheter til å 
vinne kampen, ta seriemesterskapet, eller unngå nedrykk. I toppfotballen 
kreves det at en dommer skal gjøre en topp prestasjon uten feildømming 
(Samuel, 2015). Det har imidlertid lenge vært anerkjent at dommeren kan 
gjøre feil, og dette er blitt ansett som en del av fotballens sjarm (Poolton, 
Siu, & Masters, 2011). I en kampsituasjon må dommeren fatte en umiddel- 
bar beslutning, og det er hans eller hennes subjektive fortolkning av situ- 
asjonen som ligger til grunn for avgjørelsen (Plessner, Schweizer, Brand, 
& O'Hare, 2009). I motsetning til spillerne, som er styrt av blant annet 
lagets taktikk, forklarer Plessner og Betsch (2001) at dommerne tar sine 
beslutninger basert på intuisjon — da tiden blir for knapp til å gjennom- 
føre en krevende beslutningsprosess. 

Når dommerens grunnleggende oppgave er å være den nøytrale part, 
skal feil som eventuelt begås, ha like stor sannsynlighet for å gagne det 
ene laget som det andre. Det foreligger imidlertid dokumentasjon på at 
dommeren ikke alltid klarer å holde seg upartisk (Dohmen, 2008; Nevill, 
Balmer & Williams, 2002; Sutter og Kocher, 2004; Wolfson, Wakelin, 

& Lewis, 2005). For eksempel så Sutter og Kocher (2004) på fordelingen 
av straffespark mellom hjemme- og bortelag i den tyske Bundesligaen 
i 2000/2001. Resultatet viser at hjemmelagene fikk 81% av straffene de 
hadde krav på etter kampobservatørens (nøytral og forbundsoppnevnt) 
rapport, mens andelen for bortelagene kun var på 51%. At dommeren 
dømmer i favør av hjemmelagene, og at ytre press fra spillere, publikum 
og trenere er faktorer som kan være med på å forklare avgjørelsene, er 
dokumentert i ulike studier (Boyko, Boyko, & Boyko, 2007; Goumas, 
2014; Jamieson, 2010; Johnston, 2008; Wolfson et al., 2005). Wolfson og 
Neave (2007) hevder at fotballdommere kan forvente seg verbalt angrep 
eller uenighet fra publikum, trenere og spillere. Det er dermed grunnlag 
for å tro at disse aktørene har en overbevisning om at de ved å reagere og 
protestere vil kunne klare å påvirke at fremtidige avgjørelser hos domme- 
ren skal gå i favør av dem eller deres lag. 

Haselton og Buss (2000) viser til teorien om feilhåndtering (Error 
Management Theory, EMT) og hevder at for avgjørelser som tas under 
usikkerhet, og der konsekvensene av en feil er ujevne, vil avgjørelsen 
bli tatt ut fra det alternativet som skaper minst negative konsekvenser 
(Haselton & Nettle, 2006). Poolton et al. (2011) kunne vise til at dommere 
som har en høy tendens til å dvele ved sine avgjørelser, ofte tar dem i 
favør av hjemmelaget, mens dommere som virker bestemte og presise, 
ikke viser en slik favorisering. De foreslår at funnene kan bli forklart ved 
at responsen fra tilskuerne gjør at avgjørelsen oppleves som mindre ska- 
delig. Om det er en dommers usikkerhet og tvil som ligger til grunn når 
en vedkommende dømmer feil, enten ved å tildele et lag straffespark eller 
å la være i henhold til gjeldende regelverk i en straffesparksituasjon, er — 
etter det vi kjenner til - ennå ikke dokumentert og bør derfor undersøkes 
nærmere. Denne studien tar sikte på å kartlegge kjennetegn ved straffe- 
sparksituasjoner der dommere har tatt en feil avgjørelse. 

Når en dommer vurderer en situasjon feil, kan dette skyldes at han eller 
hun blir påvirket eller føler et sosialt press i forbindelse med det å måtte 
ta en avgjørelse (Weinberg & Gould, 2007). Di Corrado, Pellarin og Ago- 
stini (2011) definerer sosialt press som et fenomen der både individers og 
gruppers mentale prosesser, følelser, avgjørelser og oppførsel modifiseres 
i nærvær av andre betydningsfulle individer og grupper. Mucchi Faina 

(1996) hevder at den viktigste formen for sosial påvirkning er konformitet 
til flertallet. Denne påvirkningen blir bestemt av faktorer som sosial sta- 
tus, profesjonell suksess, renommé, utdanning, intelligens og kunnskap. 
Den effekten andre personer har på et individ, er spesifisert i Latanés' 
(1981) Social Impact Theory (SIT). Teorien til Latané (1981) fremhever at 
når andre mennesker er kilden til innflytelse, og når individet er målet, 
vil innflytelsen være en multiplikativ funksjon av styrke, umiddelbarhet 
og antall andre personer. På bakgrunn av dette kan fotballspillere ha et 
potensial for å utgjøre en signifikant kilde til innflytelse på dommeren, 
og da særlig spillere med høy status på lag med høy status. Erikstad (2013) 
fant i sin studie at lag med høy status hadde en tendens til å bli favori- 
sert av dommeren i tildeling av straffespark i Tippeligaen (kalt Elitese- 
rien fra og med sesongen 2017) da han lot et ekspertpanel bestående av 
fire toppdommere vurdere straffesparksituasjoner og hva som faktisk ble 
dømt i de ulike kampene. Han fant at det var lag med høy status som dro 
mest nytte av dommerfeil i straffesituasjoner, ved at disse lagene fikk flere 
straffer tildelt, og færre straffer mot seg, enn det et ekspertpanel mente de 
skulle hatt gjennom en hel sesong. 

Formålet med denne studien er å undersøke hva som kjennetegner 
straffesparksituasjoner der toppdommere i fotball dømmer feil. Det vil 
bli undersøkt om plasseringen dommeren har hatt i de ulike situasjo- 
nene, har sikret en hensiktsmessig avstand og en god vinkel - og dermed 
en god innsikt til hendelsen. Dette er viktige kriterier for å kunne fatte 
en mest mulig korrekt avgjørelse (FA, 2017; NFF, 2017; UEFA, 2017). Da 
det er rimelig å anta at dommeren har opplevd disse situasjonene som 
tvetydige, og følgelig måtte ta en avgjørelse under tvil og usikkerhet, vil 
det i lys av EMT og teori på sosialt press bli undersøkt hvilke lag som dro 
nytte av dommerfeilene. 


Metode 


I denne studien ble 98 potensielle straffesparksituasjoner fra Tippeligaen 
sesongen 2012 undersøkt for å sammenligne kampdommers avgjørelse 
med hvordan to uavhengige ekspertpanel vurderte situasjonene. Disse 
straffesparksituasjonene er tidligere blitt vurdert av et ekspertpanel 

bestående av fire toppdommere fra Tippeligaen i en studie utført av Erik- 
stad (2013). Fire Tippeliga-spillere ble kontaktet via e-post og samtykket 
i å delta (gjennomsnittsalder = 27,25 år; gjennomsnittserfaring i TL = 8 
år). Spillerne kommer fra to ulike klubber og bekler ulike posisjoner på 
banen. For å få en oversikt over og et grunnlag for hovedanalysen ble 
dataene fra spillernes vurderinger av de 98 straffesparksituasjonene orga- 
nisert ved å bruke IBM SPSS Statistics 23. Den foreliggende studien er 
godkjent av Norsk senter for forskningsdata (NSD). 


Prosedyre og gjennomføring 

For å identifisere potensielle straffesituasjoner brukte Erikstad (2013) 
objektive rapporter fra kampene (240) i Tippeligaen sesongen 2012. Disse 
ble hentet fra TV2 Sumo, VG Live og Nettavisen Live. Dette er tjenester 
som leverer kamprapporter til en nasjonal populasjon, og har dermed 
som føring å være objektiv. Dersom kamprapportene beskrev en situa- 
sjon der dommeren måtte ta en avgjørelse om å tildele / ikke tildele et 
straffespark, ble situasjonen inkludert. På bakgrunn av disse kamprap- 
portene forelå det 103 potensielle straffesparksituasjoner i alle kampene 
for sesongen 2012, men på grunn av manglende billedkvalitet og tilgjen- 
gelighet valgte man å bruke 98 av disse. Prosedyren for ekspertpanelet 
med spillerne i denne studien var lik prosedyren for ekspertpanelet med 
dommere i studien til Erikstad (2013). 

Tilgjengelige videoklipp fra de potensielle straffesituasjonene som var 
inkludert, ble samlet og redigert ved hjelp av programvaren Camtasia 
Studio (Tech Smith). For å redusere mulighetene for at spillerne i ekspert- 
panelet skulle bli påvirket, var klippene, i likhet med Plessner & Betsch 
(2001), stoppet før det var mulig å identifisere avgjørelsen som faktisk 
ble tatt. Lyd ble dempet, tid og resultatet ble skjult, og de ulike situasjo- 
nene ble vist fra forskjellige vinkler i både rask og sakte film, samt med 
zoom. Klippene ble randomisert og nummerert fra 1 til 98. Responden- 
tene hadde mulighet til å spole frem og tilbake så mange ganger som de 
ønsket, for å sikre at de skulle kunne bedømme klippet så korrekt som 
mulig. Videoen hadde en total lengde på 37 minutter og 22 sekunder, og 
den består av 98 straffesituasjoner. 

Distribusjon og evaluering 

En USB-penn og en DVD (back-up) med de 98 situasjonene ble sendt ut 
til de aktuelle spillerne i tidsrommet august-september 2014. Sammen 
med videofilene fikk spillerne et infoskriv og et spørreskjema der 
de registrerte sin vurdering av de ulike situasjonene, samt en instruk- 
sjon om hvordan de skulle fylle ut skjemaet. Den første siden av info- 
skrivet informerte spillerne om studiens formål, at det var frivillig å 
delta, og at de hadde mulighet til å trekke seg om det var ønskelig, 
uten å måtte oppgi grunn. Spørreskjemaet bestod av 98 like figurer 
(se figur 1), nummerert 1-98. 


Situasjon X 


e GER EG JE ER GE. 2 


Ingen forseelse?  Frispark forsvar? Straffespark? Tilsnakk? Gult kort? Rødt kort? Vanskelighetsgrad? 


Figur 1. Svarkategorier som ekspertpanelet skulle benytte til hvert enkelt klipp. 


Deltakerne i panelet kunne etter eget ønske pause, spole frem og til- 
bake og se situasjonene så mange ganger de ville. Deretter skulle de krysse 
av i den eller de boksene de mente var korrekte. I tillegg til å bedømme 
selve forseelsen måtte spillerne kategorisere hvor komplisert klippet var å 
bedømme, med tallene 1 (lett), 2 (middels) eller 3 (vanskelig). 

Om de derimot følte at et klipp ikke ga tilstrekkelig med informasjon 
til å ta en avgjørelse, ble de bedt om å krysse ut den aktuelle situasjonen 
fra arket. Dersom noen av spillerne selv var involvert i noen av situasjo- 
nene, ble de bedt om å evaluere dem på samme måte som de resterende 
klippene. De fire spillerne som ble kontaktet, returnerte alle sine spørre- 
skjemaer i god tid før årsskiftet 2014/2015. 


Utvelgelse av situasjoner 

For å kunne karakterisere hva som kjennetegner straffesparksituasjoner 
der dommer mest sannsynlig dømmer feil, ble situasjoner der samtlige 
deltakere i de to ekspertpanelene var uenige med det som faktisk ble 
dømt, undersøkt nærmere. Et utvalg på 14 videoklipp som representerte 

situasjoner der dommeren sannsynligvis burde tatt en annen avgjørelse, 
ble da det endelige datagrunnlaget. 


Analyse av data 


En videobasert analyse av de 14 utvalgte straffesparksituasjonene ble 
gjennomført med bakgrunn i nasjonale og internasjonale dommertek- 
niske variabler knyttet til dommerens plassering og bevegelse (NFF, 
2017; UEFA, 2017; FA, 2017). Det ble registrert om situasjonene opp- 
stod i etablert spill, i kontring eller i faste situasjoner (f.eks. frispark, 
hjørnespark, innkast). Avstanden dommeren hadde til straffesparksitu- 
asjonen, ble estimert ut ifra hva videobildene viser av dommerens plas- 
sering i forhold til ulike markeringer på fotballbanen. Den ble videre 
kategorisert som kort (0-10 meter), middels (10-20 meter) eller stor 
(over 20 meter). Avstanden til situasjonen ble tematisk delt inn i katego- 
riene liten, middels eller stor, mens innsikt og vinkel i de ulike situasjo- 
nene ble tematisk delt inn i kategoriene god, middels eller dårlig. Videre 
ble antall spillere som var involvert i situasjonen, registrert, og situ- 
asjonens lokalisering i straffefeltet ble kodet som grønn, gul eller rød 
(se figur 2). 


Figur 2. Straffesparkfeltet i fotball med dommerteknisk inndeling i grønn, gul og rød sone, der 
grønn sone er nærmest assistentdommer. 

Organiseringen og kategoriseringen i analysen av de ulike videoklip- 
pene ble utført i samsvar med retningslinjene for en tematisk analyse 
(Braun & Clarke, 2006). Et overordnet mål i en tematisk analyse er at 
temaene som er operasjonalisert i de ulike kategoriene, er sterkt tilknyt- 
tet datamaterialet (Braun, Clarke, & Weate, 2016), i dette tilfellet de ulike 
videoklippene. Analysen av videoklippene ble utført av to uavhengige 
personer, hvorav den ene har forskerkompetanse på fagfeltet, mens den 
andre har dommerfaglig kompetanse (aktiv på nest høyeste nivå i Norge). 
Dette var anbefalt for å oppnå best mulig validitet i studien (Thomas, 
Nelson, & Silverman, 2015). Samsvaret mellom de to ekspertene i den 
tematiske analysen av de ulike situasjonene var på 98%, noe som anses å 
være svært høyt (Pearce, Arnold, Phillips, & Dwan, 2010). 

Videre inkluderte analysen hvilken vanskelighetsgrad (1 = lett, 2 = mid- 
dels, 3 = vanskelig) de to panelene hadde vurdert disse 14 situasjonene 
til. Analysen tok ogsa for seg hvilken type forseelse som var involvert 
i straffesparksituasjon (dytt, felling, hands). Ut fra sportslige resultater 
de to siste sesongene, tilskuerantall og budsjett ble lagene delt inn i tre 
statuskategorier (høy, middels, lav), i tråd med Erikstad (2013). Det ble 
så undersøkt hvilken status lag som dro fordel av dommerfeilene, hadde. 


Resultater 


Kjennetegn ved straffesparksituasjoner 
der dommeren dømmer feil 


Tabell 1 viser at 11 av 14 straffesparksituasjoner inntreffer etter etablert spill, 
mens bare to og én inntreffer etter henholdsvis overgang/kontring eller 
en fast situasjon, i dette tilfellet et frispark. I åtte av de 14 analyserte situa- 
sjonene vurderes dommeren til å ha middels avstand (10-20 meter), mens 
avstanden vurderes til stor i fire tilfeller og kort i to tilfeller. Når det gjelder 
dommerens vinkel til straffesparksituasjonene, var fordelingen tre med 
god vinkel, fem med middels vinkel og seks med dårlig vinkel til situasjo- 
nen. Fordelingen i kategorien sikt/innsikt til straffesparksituasjonen var 
god i tre tilfeller, middels i tre og dårlig i hele åtte tilfeller. Antall spillere 
som var involvert i selve straffesparkforseelsen, var to i 11 situasjoner og 

Tabell 1. Kjennetegn ved straffesparksituasjoner der alle i ekspertpanelet har ment at 


ampdommeren har dømt feil. 
Spillets syntaks Dommerens forutsetninger Vans. 
grad 

Klipnr | Eta | Overgang | Fast | Avstand | Vinkel | Sikt/ | Spi | Sone | Eksp. | Forse- 

spil situ Innsi |invol panel | else 
8 X Middels | Dårlig |Middels| 2 | Grønn | 1,25 | Dytt 
13 x Middels | Middels | Middels| 2 Gul 2,75 Dytt 
14 x Kort Middels |Middels| 2 Gul 2,00 | Felling 
18 x Stor Darlig | Darlig 2 Rød 1,75 | Felling 
21 x Stor Darlig | Darlig 2 Gul 2,00 | Felling 
24 x Middels God God 2 Grønn | 1,50 | Felling 
27 x Stor Darlig | Darlig 3 Rød | 2,00 | Felling 
68 x Kort God Dårlig 2 Gul 1,75 | Felling 
84 x Middels | Middels | Dårlig 2 | Grønn | 2,00 | Felling 
86 x Stor Dårlig | Dårlig 2 Rød 1,75 | Felling 
90 x Middels | Middels God 3 Grønn | 2,00 | Felling 
12 x Middels | Dårlig | Dårlig 3 Rød 1,50 | Felling 
47 x Middels God God 2 Gul 1,50 | Hands 
88 X Middels | Middels | Dårlig 2 Rød 1,25 | Dytt 
Note. | de 11 øverste situasjonene er det ikke blitt dømt straffespark, men i de tre nederste er 
det blitt dømt straffespark. Fargekodene som er benyttet på kategorisering av avstand, vinkel 
og sikt/innsikt, følger trafikklysprinsippet, altså grønt = klart/god, gult = avvent/middels, mens 


rødt = stans(fare)/darlig. 


tre i tre situasjoner. Med tanke på hvor i straffesparkfeltet selve forseelsen 
inntraff, var fordelingen fem i rød sone, fem i gul sone og fire i grønn sone 
(nærmest assistentdommer). Gjennomsnittet i vurderingen av vanskelig- 
hetsgraden i de ulike situasjonene var helt likt i de to ekspertpanelene, og 
kun én situasjon ble vurdert å være opp imot vanskelig, noe som indikerer 
at disse situasjonene oppfattes som lite kompliserte med tanke på hva som 
burde være en korrekt dommeravgjørelse. De 13 andre situasjonene ble 
kategorisert som middels eller lette å vurdere. Fordelingen av type forseelse 
i straffesparksituasjonen var 11 fellinger, tre dytt og én hands. 

I 11 av de 14 videoanalyserte straffesparksituasjonene lot dommeren 
være å dømme straffespark, mens han dømte straffespark i tre av tilfel- 
lene. I de tre situasjonene der dommeren feilaktig tildelte straffespark, var 
det lag med høy status — basert på resultat/plassering i Tippeligaen de to 

siste sesongene, tilskuerantall på hjemmebane, størrelse på budsjett (se 
Erikstad, 2013) - som spilte på hjemmebane og angrep mot lag med lav 
status. Når vi ser nærmere på de situasjonene der den faktiske dommeren 
lot være å tildele et lag straffespark, inntreffer dette i syv av elleve tilfeller 
der lag med lav status angrep mot lag med høy status. 

I denne studien er enighetsgraden mellom spillerpanelet og dommer- 
panelet på 78,9%. 


Diskusjon 


Målet med denne studien var å undersøke hva som kjennetegner straffe- 
sparksituasjoner i toppfotball der spillere og dommere har vurdert dom- 
meravgjørelsen til å være feil. Vi stod igjen med 14 situasjoner som ble 
videoanalysert (Pearce et al., 2010) og organisert i samsvar med en tematisk 
analyse (Braun & Clarke, 2006; Braun et al., 2016) med bakgrunn i dommer- 
tekniske faktorer som avstand, vinkel og innsikt til straffesparksituasjonene. 


Dommerens avstand, vinkel og innsikt 

i straffesparksituasjonen 

Da dommerens avstand til straffesparksituasjonene ble analysert, viste det 
seg at det var kun i to tilfeller at dommer hadde kort avstand til selve hen- 
delsen, operasjonalisert i denne studien til å være mellom o og 10 meter. 
I åtte tilfeller hadde dommeren middels avstand (10-20 meter), mens det 
i fire av tilfellene var stor avstand (20 meter eller mer). For toppdommere 
er det viktig å ha en kort og hensiktsmessig avstand (Mallo et al., 2012) 
til spillsituasjonene ute på banen, og det er et kriterium at den gjennom- 
snittlig bør være under 20 meter (NFF, 2017; FA 2017). Når betydningen 
av og konsekvensene av riktig eller gal avgjørelse i straffefeltet kan være 
betydelige (Bar-Eli et al., 2007; Baldwin, 2008), er dommerens avstand i 
12 av 14 situasjoner enten middels eller stor. Dette kan være lite hensikts- 
messig og utgjøre et grunnlag for eventuell feildømming. Når 11 av disse 
14 situasjonene oppstod etter etablert spill, der dommeren lett skal kunne 
holde følge med spillet fordi ballen ikke forflyttes over store avstander på 
kort tid, kunne avstanden sannsynligvis ha vært kortere. 

Analysen av vinkelen til spillet viste at dommeren i tre tilfeller hadde 
god og hensiktsmessig vinkel til straffesituasjonen, mens vinkelen var 
middels eller dårlig i henholdsvis fem og seks tilfeller. Det virker dermed 
rimelig å anta at dårlig vinkel til en situasjon kan bidra til en gal avgjø- 
relse. Like fullt er mangel på god vinkel overraskende med tanke på at 
dommeren har en helt klar arbeidsoppgave (NFF, 2017), nemlig å bevege 
seg etter diagonalen (tenkt linje på skrå av fotballbanen) slik at han eller 
hun mest mulig kommer vinkelrett på spillet. Med bakgrunn i funn fra 
tidligere studier (se Mallo et al., 2012; Voight, 2009) er det en utfordring 
for en dommer å kunne oppnå dette i toppfotballen. Årsakene er at spillet 
går så hurtig, og at spillerne normalt sett er raskere enn dommeren. I de 
fleste tilfeller er nok dette tilfelle (Helsen & Bultynck, 2004), men for å 
bli rangert dommer i toppfotballen må du i dag bestå fysiske løpstester 
(UEFA, 2017; NFF, 2017) som er i tråd med utviklingen i moderne fotball, 
og som gjør at en toppdommer i utgangspunktet skal være i stand til å 
bevege seg hurtig nok til å få en hensiktsmessig vinkel til spillsituasjoner. 

Resultatene fra analysen om innsikt eller dommerens synslinje («line of 
vision»; UEFA, 2017) viste at i kun tre tilfeller var denne god, mens den 
var middels i tre tilfeller og dårlig i hele åtte tilfeller. Analysen i denne stu- 
dien baserer seg på antall spillere som er i synslinjen til dommeren inn 
mot straffesituasjonen, og som dermed potensielt kan skjerme for viktig 
informasjon (Mallo et al., 2012; Voight, 2009). Enhver dommer, og spesielt 
en toppdommer, bør hele tiden ha som overordnet mål å skaffe seg god inn- 
sikt — altså unngå å få én eller flere spillere i synslinjen - til en spillsituasjon, 
og kanskje spesielt i straffesparkfeltet, uavhengig vinkel til situasjonen eller 
eventuelt til hvor han eller hun befinner seg på diagonalen, for å kunne ta 
en mest mulig korrekt avgjørelse (Mallo et al., 2012; Voight, 2009). 

Karakteristisk for de 14 straffesparksituasjonene som er studert, er at 11 
av dem inntreffer etter etablert spill. Med tanke på de fysiske og mentale 
kravene som stilles til toppdommere (Giske, Haugen, & Johansen, 2016), 
er det i utgangspunktet naturlig å hevde at dommeren i etablert spill I 
bør være på riktig sted til riktig tid fordi spillet foregår uten at ballen 
forflyttes over store avstander på kort tid. Bare to av disse straffesparksi- 
tuasjonene inntraff etter en overgang eller kontring, der spillet vanligvis 
går svært raskt fremover, og det er mer naturlig at dommeren kommer 

på etterskudd. Kun én situasjon oppstod etter en såkalt fast situasjon 
(frispark, hjørnespark eller innkast). I slike tilfeller har dommeren klare 
retningslinjer for hvor han eller hun bør være plassert med tanke på best 
mulig avstand, vinkel og innsikt til spillet (NFF, 2017). Det at det kun var 
én fast situasjon der det var uoverensstemmelse mellom avgjørelsen og 
paneldeltakernes vurdering, kan tyde på at dommere posisjonerer seg på 
en måte som gjør at de får god innsikt i disse situasjonene. 

Andre kjennetegn ved disse 14 straffesparksituasjonene er at det i 11 av 
disse kun er to spillere involvert i selve forseelsen, mens det i tre tilfeller 
er tre spillere involvert. Dette lave antall spillere burde medføre at dom- 
meren lettere skulle kunne avgjøre om det er begått en straffbar forseelse 
eller ei. Når det gjaldt type forseelse, viste resultatene at felling av mot- 
stander inntraff i 11 av 14 situasjoner, mens dytting inntraff i tre tilfeller 
og hands i kun ett tilfelle. Dette er alle klassiske forseelser som må være til 
stede når man skal tildele et lag direkte frispark (jf. regel 12 i spillereglene 
til NFF), og er kriterier en toppdommer må redegjøre for på teoretiske 
tester flere ganger i løpet av en sesong (NFF, 2017). Dette - sammen med 
praktisk trening (å dømme fotballkamper) — skal gjøre ham i stand til å 
fatte en riktig beslutning, det vil si tildele et lag straffespark når en slik 
forseelse skjer inne i straffesparkfeltet (jf. regel 14 i spillereglene til NFF). 

Vanskelighetsgraden i de ulike straffesparksituasjonene ble i 13 tilfeller 
vurdert av ekspertpanelene til å være lett eller middels, og kun én situa- 
sjon ble vurdert til å være vanskelig, noe som indikerer at disse situasjo- 
nene oppfattes som lite kompliserte med tanke på hva som burde være en 
korrekt dommeravgjørelse. Dette kan indikere at kampdommeren ikke 
vurderer disse 13 situasjonene feil (tildelt straffespark eller ikke) fordi situ- 
asjonene er vanskelige, men fordi dommeren er feilplassert og ikke har 
tilstrekkelig innsikt til situasjonen (se Mallo et al., 2012; Voight, 2009). 


Er dommeren usikker og i tvil i 
straffesparksituasjonen? 


Med utgangspunkt i at dommeren i de analyserte straffesparksparksi- 
tuasjonene har hatt stor avstand, dårlig vinkel og/eller dårlig innsikt og 
dermed også kan ha vært feilplassert i et flertall av situasjonene, er det 

kanskje forståelig at de etter ekspertpanelenes samstemmige vurdering 
har landet på en gal avgjørelse. I 11 av de 14 videoanalyserte situasjonene 
lot dommeren være å dømme straffespark. Dette kan tolkes dit hen at 
dommeren har vært i tvil i disse tilfellene og derfor latt være å dømme 
et straffespark. Nar en dommer i fotball er sterkt i tvil om en avgjørelse, 
er det en uskreven regel at avgjørelsen skal gå i favør av det forsvarende 
laget (NFF, 2017). En annen mulig forklaring på denne feildømmingen 
kan være at dommeren - som følge av en feilposisjonering - er blitt usik- 
ker og i tvil og dermed har tatt den avgjørelsen som skaper minst mulig 
kontroverser for ham selv, en slags «better safe than sorry»-avgjørelse. 
Haselton og Buss (2000) har lansert teorien om feilhåndtering, der avgjø- 
relser som er tatt ved usikkerhet, og der kostnadene av positive og nega- 
tive feil har vært asymmetriske over tid, skal få en reaksjon som gir minst 
mulig skade (Haselton & Nettle, 2006). En gjennomgang av stilling og 
tidspunkt i kampene viste ingen klare tendenser til at disse momentene 
var av betydning. 

I situasjonene der kampdommeren dømte straffespark og ingen av del- 
takerne i de to ekspertpanelene ville ha gjort det, var det var lag med høy 
status, basert på resultat/plassering i Tippeligaen de to siste sesongene, 
tilskuerantall på hjemmebane, størrelse på budsjett (se Erikstad, 2013) 
som spilte på hjemmebane og angrep mot lag med lav status. Det er da 
nærliggende å hevde at dommeren i disse tilfellene kan ha vært utsatt for 
sosialt press, noe som er blitt dokumentert i tidligere studier (Erikstad, 
2013; Latané, 1981; Nevill, Balmer, & Williams, 2002; Sutter og Kocher, 
2004; Wolfson et al., 2005). Når det gjaldt situasjonene der kampdomme- 
ren lot være å tildele et lag straffespark, inntraff dette i syv av 11 tilfeller 
der lag med lav status angrep mot lag med høy status. Dette indikerer at 
dommeren kan ha vært påvirket av eksterne kilder. 

Det er imidlertid viktig å understreke at dommeren er menneskelig og 
tar raske beslutninger basert på en subjektiv vurdering av ulike spillsitu- 
asjoner (Poolton et al., 2011). Og selv om han eller hun har mulighet til å 
kunne bevege seg fritt på banen for å skaffe seg best mulig avstand, vin- 
kel og innsyn for å kunne ta en mest mulig korrekt avgjørelse, har ikke 
dommeren alltid optimal innsikt i en situasjon og må ta en avgjørelse 
basert på rutine og intuisjon (Plessner et al., 2009). I tillegg har forskning 

(Johansen & Haugen, 2013) vist at norske toppdommere (Tippeligaen) 
scorer høyere på før-konkurranseangst enn det dommere på nest høyeste 
nivå (OBOS-ligaen) gjør. Dette kan forklares med at det ytre presset i 
form av flere tilskuere, større medietrykk og oppmerksomhet innen fot- 
ballen er betydelig høyere på det øverste nivået enn på nivå to i Norge. 
Dohmen (2008) støtter opp om dette og viser til at dommere ikke bare 
må levere som dommer i en kamp, men også takle alt oppstyret rundt 
den profesjonelle fotballen. Når det i tillegg er dokumentert at en topp- 
dommer må fatte tre til fire beslutninger per minutt jevnt fordelt over en 
fotballkamp (Helsen & Bultynck, 2004), er det kanskje urimelig å anta at 
hver gang dommeren gjør en feil, skal denne avgjørelsen skyldes påvirk- 
ning av sosialt press. 

Resultatene fra denne studien har avdekket at dommerne har hatt lang 
avstand til situasjonen, for dårlig vinkel til den og for dårlig innsikt til 
den når de har dømt eller latt være å dømme straffespark. Det er grunn 
til å anta at dommerne i disse situasjonene har vært usikre og i tvil om 
hvilken avgjørelse de skulle ta. De som har en høy tendens til å dvele 
ved hva de skal gjøre, tar oftere en feil avgjørelse eller dømmer i favør av 
hjemmelaget (Poolton et al., 2011). Resultatene fra denne studien indike- 
rer at feildømming forekommer oftere når dommerne er feilplassert og 
har mangelfull informasjon om hendelsesforløpet. Videre ser vi en asym- 
metri i fordelingen av utfallet av feildømming. Det skjer ved at domme- 
ren i de fleste tilfeller unngår å dømme straffe (11 av 14), og at det er lag 
med høy status som favoriseres ved feildømming (10 av 14 situasjoner). 
Sett i lys av EMT, kan det tenkes at det å ikke dømme straffe eller det å 
ikke dømme mot lag av høy status vil være den avgjørelsen som dommere 
opplever vil gjøre minst skade (Haselton & Nettle, 2006). 


Styrker og svakheter 

En av styrkene ved denne studien er at de 14 straffesparksituasjonene som 
er analysert og beskrevet, er plukket ut på bakgrunn av vurderingene til 
to ekspertpanel, der alle deltakerne mener at kampdommeren har tatt 
en gal avgjørelse. Derfor er det grunnlag for å hevde at disse situasjo- 
nene representerer hendelser der dommeren mest sannsynlig har dømt 

feil. Selv om ekspertpanelet hadde mulighet til å identifisere hvilke lag 
som var involvert, ble de fleste og potensielt sterkeste kildene til påvirk- 
ning fjernet (lyden var av, stillingen i kamp ble sensurert, og noen direkte 
relasjon med spillerne eksisterer ikke). Weston (2015) hevder at dette er 
en av grunnene til at bruk av ekspertpanel er en egnet metode når grad 
av riktighet ved en dommeravgjørelse skal undersøkes. I denne studien 
ble også enighetsgraden mellom de to ekspertpanelene undersøkt, og den 
var på 78,9%. En så høy enighetsgrad er med på å styrke grunnlaget for å 
plukke ut de straffesparksituasjonene som er undersøkt, og derigjennom 
styrke validiteten i studien. Videre kan det nevnes at panelenes enighet 
med kampdommernes avgjørelser var 66,3% for spillerpanelet og 69,4% 
for dommerpanelet. Disse resultatene er i tråd med tidligere studier (Sch- 
weizer, Plessner, Kahlert, & Brand, 2011) som viser at man finner en enig- 
hetsgrad pa 60-79% når man sammenligner et ekspertpanels vurderinger 
mot kampdommerens avgjørelser. 

Like fullt kan graden av nøyaktighet (antall meter) basert på video- 
klipp diskuteres, da avstanden er estimert ut ifra hva videobildene viser 
av dommerens plassering i forhold til ulike markeringer på fotballba- 
nen. I denne studien er alle situasjonene belyst fra tre ulike vinkler, og 
ulike målinger og vurderinger er blitt foretatt av to eksperter på fagfeltet 
uavhengig av hverandre (Pearce et al., 2010). En annen klar svakhet ved 
studien er uthentingen av kamper, mangel på komplett innsikt i vide- 
oklippene og muligheten til å vurdere hva kampdommeren faktisk har 
sett. Dessuten er eventuell kommunikasjon mellom dommer og assis- 
tentdommere ukjent. Det kan ha blitt gitt beskjeder på det interne kom- 
munikasjonsnettet som kan ha hatt innflytelse på de avgjørelsene som 
er blitt fattet. Kjennskap til innholdet i internkommunikasjonen mellom 
dommerne vil også ha kunnet gitt verdifull informasjon om dommerens 
eventuelle usikkerhet og tvil i straffesparksituasjonene. Utvalget av situa- 
sjoner er for lite som grunnlag for å kunne generaliserer resultatene, noe 
som da heller ikke var et mål i seg selv. Men et ønske om å oppnå trover- 
dighet (Morrow, 2005) i beskrivelsen av de ulike kjennetegnene ved disse 
straffesparksituasjonene er å foretrekke, og dette har vært et mål med 
undersøkelsen. For å styrke troverdigheten (validiteten) i studien ble den 
videobaserte analysen utført av en person med dommerfaglig bakgrunn. 

Samsvaret mellom de to uavhengige ekspertene i deres karakteristikker 
av avstand, vinkel og innsikt i de ulike situasjonene var på 98%, noe som 
anses å være svært høyt (Pearce et al., 2010). 


Perspektiver 


Å svare på spørsmålet om hvor vanskelig det egentlig kan være å dømme 
et korrekt straffespark i fotball, er - med bakgrunn i resultatene fra denne 
studien - kanskje noe mer komplisert enn først antatt. Analysen av de 
ulike straffesparksituasjonene indikerer at dersom dommeren ikke er 
riktig plassert med en hensiktsmessig avstand, vinkel og innsikt til hen- 
delsesforløpet, blir det vanskelig å fatte en korrekt avgjørelse. En optimal 
plassering vil mest sannsynlig gjøre dommere i stand til å skaffe seg både 
relevant og nok informasjon for å dømme eller la være å dømme et straf- 
fespark. Fremtidig forskning bør da eksempelvis undersøke kjennetegn 
ved straffesparksituasjoner der alle i et ekspertpanel er enige i den avgjø- 
relsen kampdommeren har tatt, og å undersøke dommerens plassering. 
I tillegg ville det vært interessant å eksponere kampdommerne for disse 
situasjonene for å undersøke hva de så og tenkte, og hvordan de vurderer 
situasjonene i ettertid. 

Dommerens feilplassering - og dermed mest sannsynlig feildøm- 
ming - i ulike straffesituasjoner som er blitt avdekket i denne studien, 
underbygger også betydningen av at dommere må være fysisk og men- 
talt godt forberedt. Kravene til dagens toppdommere gjør at påkrevd 
hurtighet og tilstrekkelig fotballforståelse blir mer og mer avgjørende 
for å kunne utføre en optimal prestasjon på banen. Med stadig større 
vektlegging av dommernes prestasjoner blir det også spesielt viktig å 
mestre stress og press i toppdommerrollen. Ulike sosiale påvirknings- 
kilder som spillere, trenere, publikum og media gjør at en toppdommer 
ikke kan fremstå usikker og i tvil om hendelser som inntreffer. Med 
andre ord - en dommer må bokstavelig talt være fysisk i den rette sonen 
ute på fotballbanen og ikke minst være i den riktige mentale sonen. 

Å unngå all feildømming vil være en nærmest umulig oppgave. FIFA 
har besluttet å innføre videodømming i VM-sluttspillet i Russland som- 
meren 2018 for å minimere sjansene for feildømming (FIFA, 2017). Det 

gjøres ved å ha egne videodommere (Video Assistent Referees; VAR) 
under kampene. Dette er et nytt tiltak som synes å ha en viss verdi 
(UEFA, 2017), da funn i denne og tidligere studier (f.eks. Sutter & Kocher, 
2004) indikerer at resultatet av dommerens feilaktige avgjørelser ikke er 
tilfeldig fordelt mellom lagene. Like fullt er VAR en ordning som kan 
umyndiggjøre fotballdommerne på sikt og potensielt fjerne det fascine- 
rende elementet av dommerens subjektive tolkning av ulike hendelser ute 
på banen, og dermed gjøre fotballdømming mindre interessant. 

